# מסעות באפלה
חנוכה בפתח, סופגניות, לביבות, שירים, וכמובן: נרות חנוכה רבים. נכון, כל אחד הוא אור קטן וכולנו אור איתן, אין לנו ויכוח עקרוני עם האמירה הזו – אבל אולי כל האור הזה הוא דווקא תירוץ טוב לדבר על חושך. ליתר דיוק: על ספרים שעוסקים בחושך, שמתרחשים בחושך, או שמתארים עולם שבו האור הוא מצרך נדיר. מה החושך עושה לנפש? לחברה? כיצד אפלה יכולה לשנות אותנו? שאלות מרתקות עולות מהספרים הללו, בין אם הם מתרחשים באזורים החשוכים של עולמנו האמיתי, או בעולמות החשוכים שבדמיון. להלן מבחר קטן אך מרתק של ספרים על עלטה:
### 1. אישה בקוטב // כריסטיאנה ריטר
ממואר קלאסי ויפהפה שתורגם לעברית רק לפני שנה. ״אישה בקוטב״ הוא סיפורה של המחברת, ציירת אוסטרית, שבשנת 1934 החליטה להתלוות לבעלה אל ספיצברגן, אי מכוסה קרחונים השוכן בין נורווגיה והקוטב הצפוני. השהות הארוכה שלהם במקום כוללת גם את העונה המוארת ביותר, וגם את העונה החשוכה ביותר, שבה האי שרוי בחשכה מוחלטת במשך ארבעה חודשים. בשלב מסוים הבעל יוצא למסע צייד, והיא נותרת לבדה להתמודד עם החושך, ועם כל הטירוף שעשוי להיוולד ממנו.

### 2. יקום אפל // דניאל גאלויה
״יקום אפל״ הוא רומן פוסט אפוקליפטי שראה אור בארצות הברית בתחילת שנות השישים, ותורגם לעברית שני עשורים לאחר מכן. העלילה עוקבת אחר שורדי אחרית הימים שחיים בעולם תת־קרקעי של אפלה גמורה. הם מספרים זה לזה אגדות על עולם שבו בני אדם חיו לצד האור הגדול – מושג שקשה להם אפילו לתפוס את משמעותו. גיבור הספר יוצא למסע בחיפוש אחר האור, אבל האור הפך לישות כה מיתולוגית ובלתי מוכרת עד שקשה לו לזהות אותו או להתמודד איתו כאשר הוא פוגש בו בסופו של דבר.

### 3. משפחת המומינים: חורף קסום // טובה ינסון
״חורף קסום״ נחשב לאחד הספרים האפלים ביותר בסדרת ספרי מומין, גם בשל האפלה שבה הוא מתרחש, וגם כי הוא צולל ללא מורא אל הצדדים האפלים של החיים. מומינטרול מתעורר באמצע שנת החורף של בני משפחתו, ולא מצליח לשוב להירדם. הוא מוצא את עצמו לגמרי לבד בחושך ובקור, וחש מפוחד, מתוסכל ומסכן בעולם שהוא אינו משתייך אליו. בהמשך הוא פוגש חברים אחדים, בהם מאי הקטנה, והללו תרים יחדיו את עמק המומינים הקפוא, ולומדים להתמודד אפילו עם המוות שהחורף מביא איתו.

ההנחה השבועית למנויי המגזין ספרי ביוגרפיה, ארץ ישראל והיסטוריה עכשיו ב-20% הנחה עם קוד קופון: BIO *בתוקף עד 19.12.25
לרכישה באתר

# הספרייה השבועית
צילום: רוני כספי
עומר שכטר, בן 33 מפלורנטין. ראש תחום מדיניות ציבורית באגף לקשרי ממשל בהסתדרות. לשעבר סגן ראש העיר ראש העין. מתכנן ערים ואוהד של הפועל (קטמון) ירושלים. על ״הג'ונגל״ מאת אפטון סינקלר: סינקלר תיעד את המציאות של הפועלים במפעלי הבשר של שיקגו בתחילת המאה העשרים באופן כל כך חריף, שזה הוביל לשינויי חקיקה בארה"ב. באחת הסצנות המשפחה של גיבור הספר עורכת סעודת חתונה בתנאים עלובים, וזה רגע של ניצחון קטן ואושר טהור בתוך עולם של עוני. על ״כלכלת משימה״ מאת מריאנה מצוקאטו: מצוקאטו מנפצת את המיתוס שחדשנות ויזמות הן נחלתו הבלעדית של המגזר הפרטי. היא מדגימה איך המגזר הציבורי היה מנוע מרכזי להמצאות שמיוחסות להייטק כמו מסך המגע ומצלמת הטלפון, ואיך אותו מנגנון יכול לשמש גם מנוע למשימות חברתיות, לא רק טכנולוגיות. על ״פוליטיקה לילדים״ מאת אילן גילאון: אילן גילאון ז"ל היה מורה הדרך שלי לפוליטיקה, דוגמה אנושית לאיך פוליטיקה יכולה וצריכה להיראות. הסלוגן שלו, "האנשים תחילה", היה לו תוכנית עבודה ודרך חיים. לצערי, אילן לא זכה לראות את הספר יוצא לאור. אני נותן אותו כמתנה לחברים שנולד להם ילד, מתוך תקווה שיגדלו בעולם עם קצת יותר צדק וחמלה. למדור המלא בקרו בפייסבוק או באינסטגרם של האחים גרין.

# מחג לחג
רצינו לומר לכם ולכן תודה גדולה על שפע הברכות שהרעפתם על האחים גרין בשבוע שעבר לרגל יום הולדתם. גרמתם לנו להרגיש שאנחנו לא רק מוקפים בקוראים טובים ונבונים, אלא גם בקהילה חמה ומחבקת. אז שיהיה חג שמח ומי ייתן שנצליח לצוד לכם את כל הספרים שבהם חפצתם!

אל תשכחו: כדי להמשיך לקבל את המגזין השבועי שלנו באופן קבוע, יש להירשם לרשימת התפוצה.
← להרשמה למגזין השבועי

לתשובות באתר

greenbrothers.co.il | ידידיה פרנקל 39, תל אביב | 03-5238501
לחצו כאן אם אתם רוצים לקבל פחות מיילים - Manage Preferences לחצו כאן אם אתם רוצים להפסיק לקבל מיליים -